KOMISIJOS SPRENDIMAS
2004 m. gruodžio 3 d.
iš dalies keičiantis Sprendimo 2002/308/EB, nustatančio patvirtintų zonų ir patvirtintų ūkių, atsižvelgiant į vienos ar kelių žuvų ligų - virusinės hemoraginės septicemijos (VHS) arba infekcinės hemotopoetinės nekrozės (IHN) - paplitimą, sąrašus, I ir II priedus
(pranešta dokumentu Nr. K(2004) 4553)
(Tekstas svarbus EEE)
(2004/850/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (1), ypač į jos 5 ir 6 straipsnius,
kadangi:
(1)
Komisijos sprendime 2002/308/EB (2) nustatytas patvirtintų zonų ir patvirtintų žuvininkystės ūkių, įsikūrusių nepatvirtintose zonose, sąrašas dėl tam tikrų žuvų ligų.
(2)
Austrija, Vokietija, Italija ir Ispanija pateikė įrodymus dėl patvirtinto ūkio, esančio nepatvirtintoje zonoje, statuso VHS ir IHN paplitimo atžvilgiu suteikimo tam tikriems ūkiams jų teritorijoje. Pateikti dokumentai įrodo, kad šie ūkiai atitinka Direktyvos 91/67/EEB 6 straipsnyje keliamus reikalavimus. Dėl to jie turi teisę į patvirtinto ūkio, esančio nepatvirtintoje zonoje, statusą ir turėtų būti įtraukti į patvirtintų ūkių sąrašą.
(3)
Italija pranešė apie VHS atvejį kontinentinėje zonoje, kurioje, kaip buvo manoma anksčiau, šios ligos nėra. Todėl ši zona nebeatitinka Direktyvos 91/67/EEB 5 straipsnyje keliamų reikalavimų. Todėl reikia panaikinti patvirtintą kontinentinės zonos dėl VHS statusą.
(4)
Todėl reikėtų atitinkamai iš dalies pakeisti Sprendimą 2002/308/EB.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/308/EB iš dalies keičiamas taip:
1)
I priedas yra pakeičiamas šio sprendimo I priede pateiktu tekstu.
2)
II priedas yra pakeičiamas šio sprendimo II priede pateiktu tekstu.
2 straipsnis
Šis Sprendimas yra skirtas valstybėms narėms.
Priimta Briuselyje, 2004 m. gruodžio 3 d.